CELEX: C2007/247/16
Language: el
Date: 2007-10-20 00:00:00
Title: Υπόθεση C-364/07: Αίτηση για την έκδοση προδικαστικής αποφάσεως, την οποία υπέβαλε το Μονομελές Πρωτοδικείο Κέρκυρας (Ελλάς) στις 2 Αυγούστου 2007 — Σπυρίδων Βασιλάκης κ.λπ. κατά Δήμου Κερκυραίων

20.10.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 247/12
            
         Αίτηση για την έκδοση προδικαστικής αποφάσεως, την οποία υπέβαλε το Μονομελές Πρωτοδικείο Κέρκυρας (Ελλάς) στις 2 Αυγούστου 2007 — Σπυρίδων Βασιλάκης κ.λπ. κατά Δήμου Κερκυραίων
   (Υπόθεση C-364/07)
   (2007/C 247/16)
   Γλώσσα διαδικασίας: η ελληνική
   Αιτούν δικαστήριο
   Μονομελές Πρωτοδικείο Κέρκυρας
   Διάδικοι στην υπόθεση της κύριας δίκης
   
      Προσφεύγοντες: Σπυρίδων Βασιλάκης, κ.λπ.
   
      Καθού: Δήμος Κερκυραίων
   Προδικαστικά ερωτήματα
   
               1)
            
            
               Ο εθνικός Δικαστής πρέπει να ερμηνεύει το εθνικό του Δίκαιο -στο μέτρο του δυνατού- σύμφωνα με Οδηγία, η οποία μεταφέρθηκε εκπρόθεσμα στην εσωτερική έννομη τάξη από (α) το χρονικό σημείο που τέθηκε σε ισχύ η Οδηγία ή (β) το χρονικό σημείο που παρήλθε άπρακτη η προθεσμία μεταφοράς της στο εθνικό δίκαιο ή (γ) το χρονικό σημείο που τέθηκε σε ισχύ το εθνικό μέτρο προσαρμογής;
            
         
               2)
            
            
               Η ρήτρα 5 παρ.1 της Συμφωνίας Πλαισίου για την εργασία ορισμένου χρόνου, που καταρτίσθηκε από την CES, την UNICE και το CEEP και που αποτελεί αναπόσπαστο τμήμα της Οδηγίας 1999/70 του Συμβουλίου (ΕΕ L 175/43 της 10 Ιουλίου 1999), έχει την έννοια ότι αντικειμενικό λόγο συνεχών ανανεώσεων ή κατάρτισης διαδοχικών συμβάσεων εργασίας ορισμένου χρόνου μπορεί να αποτελεί, εκτός από τους λόγους που συνδέονται με τη φύση, το είδος, τα χαρακτηριστικά της παρεχόμενης εργασίας ή άλλους παρεμφερείς λόγους, το ότι απλώς και μόνο η σύναψη σύμβασης για ορισμένο χρόνο επιβάλλεται από διάταξη Νόμου ή κανονιστική διάταξη;
            
         
               3)
            
            
               Η ρήτρα 5 παρ. 1 και 2 της Συμφωνίας Πλαισίου για την εργασία ορισμένου χρόνου, που καταρτίσθηκε από την CES, την UNICE και το CEEP και αποτελεί αναπόσπαστο τμήμα της Οδηγίας 1999/70 του Συμβουλίου (ΕΕ L 175/43 της 10.7.1999), μπορεί να ερμηνευθεί με την έννοια ότι εθνικές διατάξεις, οι οποίες ορίζουν ότι συμβάσεις ή σχέσεις εργασίας ορισμένου χρόνου θεωρούνται διαδοχικές, μόνο εφόσον δεν απέχουν μεταξύ τους χρονικό διάστημα ανώτερο των τριών (3) μηνών και, περαιτέρω, το τεκμήριο υπέρ του εργαζομένου, το οποίο εισάγουν, για να αναγνωρισθούν διαδοχικές συμβάσεις ή σχέσεις εργασίας του ορισμένου χρόνου ως αορίστου, στηρίζεται υποχρεωτικά στην παραπάνω προϋπόθεση;
            
         
               4)
            
            
               Είναι συμβατή με την αρχή της αποτελεσματικότητας του Κοινοτικού δικαίου και το σκοπό της ρήτρας 5 παρ. 1 και 2 σε συνδυασμό με τη ρήτρα 1 της Συμφωνίας Πλαισίου για την εργασία ορισμένου χρόνου, η οποία καταρτίσθηκε από την CES, την UNICE και το CEEP και αποτελεί αναπόσπαστο τμήμα της Οδηγίας 1999/170 του Συμβουλίου (ΕΕ L 175/143 της 10.7.1999), η απαγόρευση μετατροπής διαδοχικών συμβάσεων εργασίας ορισμένου χρόνου σε αορίστου από την εθνική διάταξη του άρθρου 21 Ν. 2190/1994, οι οποίες συνάπτονται βέβαια ως ορισμένου χρόνου για την κάλυψη εκτάκτων ή εποχικών αναγκών του εργοδότη, αλλά με σκοπό να καλύπτονται πάγιες και διαρκείς ανάγκες του; και
            
         
               5)
            
            
               Είναι συμβατή με την αρχή της αποτελεσματικότητας του Κοινοτικού δικαίου και το σκοπό της ρήτρας 5 παρ. 1 και 2 σε συνδυασμό με τη ρήτρα 1 της Συμφωνίας Πλαισίου για την εργασία ορισμένου χρόνου, η οποία καταρτίσθηκε από την CES, την UNICE και το CEEP και αποτελεί αναπόσπαστο τμήμα της Οδηγίας 1999/170 του Συμβουλίου (ΕΕ L 175/143 της 10.7.1999), το γεγονός ότι με βάση εθνική διάταξη που θεσπίσθηκε κατ'εφαρμογή της ανωτέρω οδηγίας την τελική κρίση για τη δυνατότητα ή μη μετατροπής των συμβάσεων ορισμένου χρόνου σε συμβάσεις αορίστου χρόνου έχει ανεξάρτητη διοικητική αρχή με την επωνυμία Ανώτατο Συμβούλιο Επιλογής Προσωπικού (ΑΣΕΠ).